Η οδηγία 2001/113/ΕΚ καθορίζει τις βασικές απαιτήσεις για την παραγωγή και την εμπορία μαρμελάδων, ζελέ και μαρμελάδων εσπεριδοειδών, καθώς και της κρέμας κάστανου που προορίζονται για τη διατροφή του ανθρώπου. Παρέχει κοινούς ορισμούς και κανόνες για τα σχετικά προϊόντα ώστε να διασφαλιστεί η ελεύθερη κυκλοφορία τους σε ολόκληρη την Ευρωπαϊκή Ένωση (ΕΕ) και να διατηρηθούν υψηλά πρότυπα ποιότητας. Η οδηγία (EE) 2024/1438 τροποποιεί την οδηγία 2001/113/ΕΚ ώστε να ενθαρρύνει τον επαναπροσδιορισμό της σύστασης στην περίπτωση των τροφίμων υψηλής περιεκτικότητας σε σάκχαρα και να διευκολύνει τη μετάβαση σε υγιεινή και βιώσιμη διατροφή. Πεδίο εφαρμογής Η οδηγία καλύπτει τα παρακάτω προϊόντα: μαρμελάδα, μαρμελάδα έξτρα, ζελέ, ζελέ έξτρα, μαρμελάδα εσπεριδοειδών, μαρμελάδα-ζελέ εσπεριδοειδών και κρέμα κάστανου. Δεν καλύπτει προϊόντα που προορίζονται για την παρασκευή αρτοσκευασμάτων ζαχαροπλαστικής, προϊόντων ζαχαροπλαστικής ή προϊόντων μπισκοτοποιίας. Η οδηγία πρέπει να αναγνωσθεί σε συνδυασμό με άλλους συναφείς κανονισμούς, όπως ο κανονισμός (ΕE) αριθ. 1169/2011 για την επισήμανση των τροφίμων. Τα συγκεκριμένα προϊόντα ορίζονται με βάση τη σύνθεσή τους, ώστε να διασφαλιστεί ότι οι ονομασίες προϊόντων χρησιμοποιούνται ορθά στο εμπόριο και όχι κατά τρόπο ο οποίος ενδέχεται να οδηγήσει σε παραπλάνηση. Επισήμανση Η ονομασία προϊόντος συμπληρώνεται με την αναγραφή του ή των χρησιμοποιούμενων φρούτων, κατά φθίνουσα τάξη της κατά βάρος αναλογίας. Ωστόσο, στα προϊόντα που παρασκευάζονται από τρία ή περισσότερα φρούτα, η μνεία των χρησιμοποιούμενων φρούτων μπορεί να αντικαθίσταται από την ένδειξη "διάφορα φρούτα", ή από ανάλογη ένδειξη, ή από τον αριθμό των χρησιμοποιούμενων φρούτων. Αυτά τα στοιχεία πρέπει να αναγράφονται με ιδιαίτερα ευδιάκριτους χαρακτήρες στο ίδιο οπτικό πεδίο με την ονομασία του προϊόντος. Επιπλέον, στην επισήμανση μαρμελάδων, ζελέ, μαρμελάδων εσπεριδοειδών και της κρέμας κάστανου πρέπει να αναγράφεται η περιεκτικότητα σε φρούτα ανά 100 γραμ. τελικού προϊόντος, μετά από αφαίρεση, κατά περίπτωση, του βάρους του νερού που έχει χρησιμοποιηθεί για την παρασκευή των υδατικών εκχυλισμάτων. Η οδηγία (ΕΕ) 2024/1438 τροποποιεί την οδηγία 2001/113/ΕΚ ώστε να μπορούν τα κράτη μέλη, όταν οι καταναλωτές χρησιμοποιούν τον όρο "μαρμελάδα εσπεριδοειδών" ("marmalade") ως συνώνυμο του όρου "μαρμελάδα" ("jam"), να επιτρέπουν, στην επικράτειά τους, τη χρήση του όρου "μαρμελάδα εσπεριδοειδών" ("marmalade") για την ονομασία προϊόντος "μαρμελάδα" ("jam") στην περίπτωση μαρμελάδων από άλλα φρούτα πλην των εσπεριδοειδών. Ο όρος "citrus marmalade" (μαρμελάδα εσπεριδοειδών) θα αντικαταστήσει τον τρέχοντα όρο "marmalade" (μαρμελάδα εσπεριδοειδών). Παραρτήματα της οδηγίας Το παράρτημα I ορίζει κάθε ένα από τα προϊόντα καθώς και τις ελάχιστες ποσότητες φρούτων που πρέπει να χρησιμοποιούνται για την παρασκευή 1 χιλιόγραμμου τελικού προϊόντος. Η τροποποιητική οδηγία (ΕΕ) 2024/1438 θεσπίζει αλλαγές στο παράρτημα I αυξάνοντας την ελάχιστη περιεκτικότητα σε φρούτα σε μαρμελάδες (από 350 g ανά kg σε 450 g ανά kg) και σε μαρμελάδες έξτρα (από 450 g ανά kg σε 500 g ανά kg). Το παράρτημα II της οδηγίας θεσπίζει λίστα επιτρεπόμενων πρόσθετων συστατικών, όπως το μέλι, τα σάκχαρα, ο χυμός φρούτων και ορισμένα οινοπνευματώδη. Η τροποποιητική οδηγία (EE) 2024/1438 θεσπίζει ορισμένες αλλαγές στο παράρτημα αυτό όσον αφορά τη χρήση χυμών φρούτων και αιθέριων ελαίων, καθώς και πρόσθετων τροφίμων που έχουν εγκριθεί σύμφωνα με τον κανονισμό (ΕΚ) αριθ. 1333/2008. Το παράρτημα III καθορίζει τους ορισμούς για τα φρούτα, την πούλπα φρούτων, τον πολτό φρούτων, τα υδατικά εκχυλίσματα φρούτων και τα σάκχαρα, καθώς και τον τρόπο που πρέπει να γίνεται η επεξεργασία πρώτων υλών (αποξήρανση, επεξεργασία εν θερμώ/εν ψυχρώ, συμπύκνωση ή διατήρηση σε άλμη). Μόνο τα συστατικά που απαριθμούνται στο παράρτημα II και οι πρώτες ύλες που συμμορφώνονται με το παράρτημα III μπορούν να χρησιμοποιούνται για την παρασκευή των προϊόντων που ορίζονται στο παράρτημα I. Έκθεση Μέχρι τις 14 Ιουνίου 2027, η Ευρωπαϊκή Επιτροπή πρέπει να υποβάλει έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης στην οποία θα παρέχεται αξιολόγηση της σκοπιμότητας των διαφόρων δυνατοτήτων για επισήμανση που δηλώνει τη χώρα ή τις χώρες προέλευσης όπου συγκομίστηκαν το φρούτο ή τα φρούτα που χρησιμοποιήθηκαν για την παρασκευή μαρμελάδων, ζελέ, μαρμελάδων εσπεριδοειδών και κρέμας κάστανου. Η έκθεση πρέπει να συνοδεύεται, κατά περίπτωση, από νομοθετική πρόταση.